KOMISSION TÄYTÄNTÖÖNPANOASETUS (EU) 2021/1911,

annettu 27 päivänä lokakuuta 2021,

täytäntöönpanoasetuksen (EU) 2021/620 liitteen II muuttamisesta siltä osin kuin on kyse Espanjassa itsehallintoalueiden Galicia ja Principado de Asturias taudista vapaasta asemasta Mycobacterium tuberculosis complex -tartunnan osalta, liitteen VIII muuttamisesta siltä osin kuin on kyse Espanjassa Baleaarien itsehallintoalueen, Huelvan ja Sevillan maakunnan ja Badajozin maakunnassa sijaitsevien alueiden Azuaga, Badajoz, Mérida, Jerez de los Caballeros ja Zafra sekä Portugalissa Alentejon alueen ja alueella Lisboa e Vale do Tejo sijaitsevan läänin Santarém taudista vapaasta asemasta sinikieliviruksen aiheuttaman tartunnan osalta, liitteen IX muuttamisesta siltä osin kuin on kyse Suomessa Ahvenanmaan taudista vapaasta asemasta Varroa spp. -punkin esiintymisen osalta ja liitteen XIII muuttamisesta siltä osin kuin on kyse Tanskan ja Suomen taudista vapaasta asemasta tarttuvan vertamuodostavan kudoksen kuolion osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon tarttuvista eläintaudeista sekä tiettyjen eläinterveyttä koskevien säädösten muuttamisesta ja kumoamisesta 9 päivänä maaliskuuta 2016 annetun Euroopan parlamentin ja neuvoston asetuksen (EU) 2016/429 (1) (”eläinterveyssäännöstö”) ja erityisesti sen 36 artiklan 4 kohdan ja 42 artiklan 4 kohdan,

sekä katsoo seuraavaa:

(1) Asetuksessa (EU) 2016/429 vahvistetaan sen 5 artiklan 1 kohdan mukaisesti luetteloituja tauteja koskevat tautikohtaiset säännöt ja se, miten kyseisiä sääntöjä on sovellettava luetteloitujen tautien eri luokkiin, sekä säädetään jäsenvaltioiden tai niiden vyöhykkeiden asetuksen 9 artiklan 1 kohdan b ja c alakohdassa tarkoitetusta luetteloidusta taudista vapaata asemaa koskevasta komission hyväksynnästä tai sen peruuttamisesta.

(2) Komission delegoidulla asetuksella (EU) 2020/689 (2) täydennetään asetusta (EU) 2016/429, ja siinä vahvistetaan taudista vapaan aseman myöntämistä, säilyttämistä ja väliaikaista tai pysyvää peruuttamista koskevat edellytykset.

(3) Komission täytäntöönpanoasetuksen (EU) 2021/620 (3) liitteissä luetellaan jäsenvaltiot tai niiden vyöhykkeet, joilla on taudista vapaa asema. Muun muassa asetuksen liitteessä II olevassa I osassa luetellaan vyöhykkeet, jotka ovat vapaita Mycobacterium tuberculosis complex (Mycobacterium bovis, M. caprae ja M. tuberculosis) -tartunnasta, jäljempänä ’MTBC’, liitteessä VIII olevassa I osassa vyöhykkeet, jotka ovat vapaita sinikieliviruksen (serotyypit 1–24) aiheuttamasta tartunnasta, jäljempänä ’BTV:n aiheuttama tartunta’, liitteessä IX vyöhykkeet, jotka ovat vapaita Varroa spp. -punkin esiintymisen osalta, ja liitteessä XIII olevassa I osassa vyöhykkeet ja lokerot, joilla on taudista vapaa asema tarttuvan vertamuodostavan kudoksen kuolion, jäljempänä ’IHN’, osalta.

(4) Tiettyjen tautien epidemiologisen tilanteen muuttumisen vuoksi on tarpeen muuttaa täytäntöönpanoasetuksen (EU) 2021/620 liitteitä II, VIII, IX ja XIII, jotta luetteloihin voidaan merkitä uudet taudista vapaat jäsenvaltiot tai vyöhykkeet ja poistaa luetteloista alueet, joilla on vahvistettu taudinpurkauksia, minkä vuoksi taudista vapaan aseman säilyttämistä koskevat edellytykset eivät enää täyty.

(5) Espanja toimitti komissiolle tietoja, jotka osoittavat, että delegoidussa asetuksessa (EU) 2020/689 säädetyt MTBC-tartunnasta vapaan aseman tunnustamista koskevat edellytykset täyttyvät Galician itsehallintoalueella sijaitsevissa maakunnissa La Coruña, Orense ja Lugo. Kyseisellä itsehallintoalueella sijaitseva neljäs maakunta, Pontevedra, oli jo merkitty täytäntöönpanoasetuksen (EU) 2021/620 liitteessä II olevassa I osassa MTBC-tartunnasta vapaaksi vyöhykkeeksi. Sen vuoksi koko Galician itsehallintoalue olisi merkittävä MTBC-tartunnasta vapaaksi vyöhykkeeksi.

(6) Espanja toimitti komissiolle tietoja, jotka osoittavat, että delegoidussa asetuksessa (EU) 2020/689 säädetyt MTBC-tartunnasta vapaan aseman tunnustamista koskevat edellytykset täyttyvät itsehallintoalueella Principado de Asturias. Sen vuoksi kyseinen itsehallintoalue olisi merkittävä MTBC-tartunnasta vapaaksi vyöhykkeeksi.

(7) Espanja ilmoitti komissiolle BTV:n serotyypin 4 aiheuttaman tartunnan taudinpurkauksesta Baleaarien itsehallintoalueella ja tämän jälkeen uusista taudinpurkauksista, jotka vaikuttavat Huelvan maakunnassa sijaitseviin alueisiin Sierra Oriental ja Sierra Occidental, Sevillan maakunnassa sijaitsevaan alueeseen Sierra Norte sekä Badajozin maakunnassa sijaitseviin alueisiin Azuaga, Badajoz, Mérida, Jerez de los Caballeros ja Zafra. Koska Baleaarien itsehallintoalue, Huelvan maakunnassa sijaitsevat alueet Sierra Oriental ja Sierra Occidental, Sevillan maakunnassa sijaitseva alue Cazalla de la Sierra (Sierra Norte) sekä epäsuorasti osana Extremaduran itsehallintoaluetta alueet Azuaga, Badajoz, Mérida, Jerez de los Caballeros ja Zafra on kaikki merkitty täytäntöönpanoasetuksen (EU) 2021/620 liitteessä VIII olevassa I osassa vyöhykkeiksi, joilla on tartunnasta vapaa asema, ne olisi poistettava kyseisestä luettelosta.

(8) Portugali ilmoitti komissiolle BTV:n serotyypin 4 aiheuttaman tartunnan taudinpurkauksesta alueella Alentejo ja tämän jälkeen uudesta taudinpurkauksesta alueella Lisboa e Vale do Tejo sijaitsevassa läänissä Santarém. Koska koko Alentejo ja Santarémin lääni on merkitty epäsuorasti osana Portugalia täytäntöönpanoasetuksen (EU) 2021/620 liitteessä VIII olevassa I osassa alueiksi, joilla on tartunnasta vapaa asema, Alentejon alue ja Santarémin lääni olisi jätettävä kyseisen luettelon ulkopuolelle.

(9) Suomi ilmoitti komissiolle Varroa spp. -punkin esiintymisen aiheuttamasta taudinpurkauksesta Ahvenanmaalla sijaitsevassa Brändön kunnassa. Ahvenanmaa on merkitty täytäntöönpanoasetuksen (EU) 2021/620 liitteessä IX vyöhykkeeksi, jolla on tartunnasta vapaa asema. Suomi ilmoitti lisäksi komissiolle, että epidemiologisen tutkimuksen perusteella taudinpurkaus ei vaikuta muihin kuntiin. Brändön kunta olisi poistettava taudista vapaiden vyöhykkeiden luettelosta.

(10) Tanska ilmoitti komissiolle viimeaikaisista tarttuvan vertamuodostavan kudoksen kuolion, jäljempänä ’IHN’, joka on vesieläintauti, taudinpurkauksista vesistöalueilla Varde Å ja Kolding Å sekä istuta ja ongi -järvessä Hove Kalkgrav. Kyseiset alueet on tällä hetkellä sisällytetty osaksi Tanskan aluetta, joka on merkitty täytäntöönpanoasetuksen (EU) 2021/620 liitteessä XIII olevassa I osassa taudista vapaaksi alueeksi. Liitteessä XIII olevaa I osaa olisi sen vuoksi muutettava siten, että kyseiset tartunta-alueet jätetään Tanskan taudista vapaan alueen ulkopuolelle.

(11) Suomi on toteuttanut onnistuneesti IHN:n hävittämisohjelman, johon kuului lokero Iin Kuivaniemessä ja neljä vyöhykettä Virmasvesi, Nilakka, Saarijärvi ja Pielinen, ja on tämän jälkeen tehnyt delegoidun asetuksen (EU) 2020/689 83 artiklan mukaisesti ilmoituksen, että kyseinen lokero ja kyseiset vyöhykkeet ovat taudista vapaita. Sen vuoksi on aiheellista, että niitä ei enää jätetä kyseisen jäsenvaltion IHN:stä vapaan alueen ulkopuolelle. Sen vuoksi täytäntöönpanoasetuksen (EU) 2021/620 liitteessä XIII olevaa I osaa olisi muutettava.

(12) Sen vuoksi täytäntöönpanoasetuksen (EU) 2021/620 liitteitä II, VIII, IX ja XIII olisi muutettava.

(13) Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Muutetaan täytäntöönpanoasetuksen (EU) 2021/620 liitteet II, VIII, IX ja XIII tämän asetuksen liitteen mukaisesti.

2 artikla Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä lokakuuta 2021. Komission puolesta Puheenjohtaja Ursula VON DER LEYEN

(1) EUVL L 84, 31.3.2016, s. 1.

(2) Komission delegoitu asetus (EU) 2020/689, annettu 17 päivänä joulukuuta 2019, Euroopan parlamentin ja neuvoston asetuksen (EU) 2016/429 täydentämisestä tiettyjen luetteloitujen ja uusien tautien seurantaa, hävittämisohjelmia ja taudista vapaata asemaa koskevien sääntöjen osalta (EUVL L 174, 3.6.2020, s. 211).

(3) Komission täytäntöönpanoasetus (EU) 2021/620, annettu 15 päivänä huhtikuuta 2021, Euroopan parlamentin ja neuvoston asetuksen (EU) 2016/429 soveltamissäännöistä siltä osin kuin on kyse tiettyjen jäsenvaltioiden tai niiden vyöhykkeiden tai lokeroiden taudista vapaan aseman ja rokottamattomuusstatuksen hyväksymisestä tiettyjen luetteloitujen tautien osalta sekä kyseisten luetteloitujen tautien hävittämisohjelmien hyväksymisestä (EUVL L 131, 16.4.2021, s. 78).